Een vas ná wrede Moedersdag-plaasmoordFanie en Colleen Engelbrecht Een verdagte is in hegtenis geneem in verband met die gewelddadige moord op Fanie (78) en Colleen (74) Engelbrecht vroeër vandeesmaand. Maroela Media het vroeër berig die egpaar is helder oordag op Moedersdag op hul plaas Welgevonden naby Poortjie aan die Wes-Rand vermoor. Fanie se keel is na bewering afgesny en Colleen is glo met ŉ strykyster se koord verwurg. Kol. Lungelo Dlamini, woordvoerder van die polisie, het gesê die verdagte is 17 Mei vasgetrek en verskyn vandag in die Sebokeng-landdroshof op aanklag van moord. Dlamini het gesê die polisie is op soek na nog een verdagte. Kapt. Kay Makhubele, woordvoerder van die polisie, het vroeër aan Maroela Media gesê die verdagtes het onder meer handwapens en huishoudelike ware tydens die aanval gesteel. Tessa Engelbrecht, een van die egpaar se kleindogters, het ná die aanval in ŉ hartroerende huldeblyk op haar Facebook-blad gesê: “Oupa, Ouma … Ek het geen woorde nie. Ek weet nie hoe gaan ek kan aanbeweeg sonder julle nie. Julle was die beste ouma en oupa waarvoor enige kleinkind nog ooit kon vra en ek was so lief vir julle. Ek gaan julle vir altyd mis. Julle is vir altyd in ons harte.” [sic] Makhubele het gesê die Orange Farm-polisie ondersoek twee aanklagte van moord en ŉ aanklag van huisroof.